Nafarroako Parlamentuko Mahaiak, 2021eko urtarrilaren 11n egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Cristina Ibarrola Guillén andreak aurkezturiko galdera, Osasunbidea-Nafarroako Osasun Zerbitzuko fakultatiboei hiru urteko kontratuak egiteari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2021eko urtarrilaren 11n

Lehendakaria: Unai Hualde Iglesias

GALDERAREN TESTUA

Nafarroako Gorteetako kide den eta Navarra Suma talde parlamentarioari atxikita dagoen Cristina Ibarrola Guillén andreak, Legebiltzarraren Erregelamenduan ezarritakoaren babesean, galdera hau aurkezten du, idatziz erantzun dakion:

Nafarroako Gobernuko Osasuneko kontseilariak kazetarien galderei erantzun zien esanez 3 urterako kontratu bat egiteko konpromisoa hartzen zuela, baldin eta norbaitek kontratatzeko fakultatiboren bat bidaltzen bazion.

1- Plaza finkorik ez duten Osasunbidea-Nafarroako Osasun Zerbitzuko mediku guztiei eskaini al zaie 3 urteko kontratua egitea?

2- Zenbatek onartu eta formalizatu dute 3 urteko kontratu hori?

3- Zenbatek eman diote ezezkoa?

4- Gaur egun zenbat fakultatibo daude Osasunbidea-Nafarroako Osasun Zerbitzuan iraupen laburragoko kontratuak dituztenak eta kontratua 6 hilean behin edo urtean behin sinatzen dutenak? Zein zentro edo zerbitzutan? Guztiek eman al diote ezezkoa 3 urteko kontratuak egiteari?

Iruñean, 2020ko abenduaren 30ean

Foru parlamentaria: Cristina Ibarrola Guillén